                                       
    Všeobecné záväzné nariadenie Obce Nové Sady
                              Trhový poriadok

				VZN č. 33/2015


     Obec Nové Sady na základe § 4, ods. 3 zákona SNR  č. 369/1990 Zb. o obecnom zriadení v platnom znení a zákona č. 178/1998 Z.z. o podmienkach predaja výrobkov a poskytovania služieb na trhových miestach v platnom znení a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov
                                                     v y d á v a    toto

			všeobecné záväzné nariadenie
      					
					§ 1
		Určenie priestranstva trhoviska a príležitostného trhu

1. Za trhové miesto v Obci Nové Sady sa považuje verejné priestranstvo, určené na ambulantný predaj a príležitostné trhy.
2. Za trhové miesto sa považuje aj priestranstvo, alebo nebytový priestor, ktorý nie je prevádzkarňou,  ale fyzická osoba alebo právnická osoba, ktorá je jeho vlastníkom, ho prenajme na ambulantný predaj, so súhlasom Obce Nové Sady.
3. Trhovým miestom je v prípade záujmu aj zasadačka Obecného úradu v Nových Sadoch.
4. Správcom trhoviska je Obec Nové Sady.


		                       § 2
	Určenie trhových miest a príležitostné trhy 

Obec Nové Sady zriadila nasledovné trhové miesta:
Ambulantný predaj:
1. Nové Sady  - pri Obecnom úrade parc.č. 94/1
2. Sila – pred budovou súp.číslo 112 – parc.č. 125/1
3. Kotrbál – v blízkosti autobusovej zastávky
4. Ceroviny  - v blízkosti autobusovej zastávky
5. Kiškerť – v blízkosti autobusovej zastávky
6. Zasadačka obecného úradu v Nových Sadoch, okrem potravinárskych výrobkov




Príležitostné trhy:

1. Obecné slávnosti v letných mesiacoch pri Obecnom úrade Nových Sadoch.
2. Kultúrne podujatia a športové podujatia, organizované obcou alebo politickými stranami a občianskymi združeniami na základe predchádzajúceho súhlasu obce na ich konanie – pri Obecnom úrade Nových Sadoch, v zasadačke Obecného úradu v Nových Sadoch, na futbalovom ihrisku v Nových Sadoch
3. Počas hodov v Nových Sadoch  a v Sile na verejne prístupných obecných pozemkoch.

				§ 3
Druh predávaných výrobkov a poskytovaných služieb, ktorých predaj a poskytovanie je na trhových miestach a pri príležitostných trhoch  povolené

a.)
1. Potravinárske výrobky v spotrebiteľskom balení
2. V pojazdnej predajni, ktorá spĺňa kritéria stanovené zákonom, sa môže predávať chlieb a pekárenské výroby, a hydina a hydinové výrobky,  mäso a mäsové výrobky.
3. Poľnohospodárske výrobky a vlastné prebytky – kvety, priesady, sadenice, ovocné stromky, ozdobné kríky, semená, ovocie, zelenina, orechy, mak, zemiaky.
4. Cukrovinky a oblátky, sušené ovocie
5. Včelí med, lesné plody, liečivé rastliny a produkty z nich,
6. Ľudovoumelecké, umelecké, úžitkové a ozdobné predmety, remeselnícke výrobky
7. Spotrebné výrobky – textil, odev, obuv, domáce potreby, drobný tovar, drogériový tovar,  hračky, galantéria, nábytok, knihy, papierenský tovar
8. Krmivá pre zvieratá a hydinu
	       
b.)  Na trhových miestach sa môžu poskytovať tieto služby:
1.   Pohostinské a reštauračné služby, rýchle občerstvenie a stravovanie podľa  
      osobitných predpisov – môžu sa poskytovať iba počas konania príležitostných 
	 trhov, kultúrnych, športových a spoločenských akcií, konaných obcou, alebo  
      akcií, organizovaných politickými stranami a občianskymi združeniami na  
      základe predchádzajúceho súhlasu obce na ich konanie.
2.   brúsenie nožov, nožníc a nástrojov
3.   oprava dáždnikov,
4.   oprava a čistenie obuvi
5.   oprava kožených výrobkov
6.   kľúčové služby
7.	čistenie peria
8. 	montáž, oprava a údržba plastových roliet
9. 	sklenárske práce
10. ďalšie služby pre obyvateľov, na základe predchádzajúceho súhlasu obce.
Predaj výrobkov a poskytovanie služieb, ktorých predaj a poskytovanie obec nepovolila, je zakázaný

		

  				§ 4
                  Zákaz predaja niektorých výrobkov

Na trhovom mieste sa zakazuje predávať:
1. Zbrane a strelivo
2. Výbušniny a pyrotechnické výrobky
3. Tlač a iné veci, ktoré ohrozujú mravnosť
4. Liehoviny, destiláty a spotrebiteľsky balené alkoholické nápoje, zákaz sa nevzťahuje na predaj liehovín a destilátov na príležitostných trhoch,
5. Tabak a tabakové výrobky
6. Jedy a omamné a psychotropné látky
7. Lieky
8. Automobily, motocykle, ich súčiastky a príslušenstvo
9. Chránené druhy živočíchov, exempláre voľne žijúcich živočíchov
10. Živé zvieratá, domácu vodnú a hrabavú hydinu, s výnimkou sladkovodných trhových rýb  
11. Chránené rastliny, exempláre rastlín a invázne druhy rastlín
12. Predaj nekvalitného tovaru, pri ktorom sa nepreukáže spôsob jeho nadobudnutia alebo pôvod.
             			
				      § 5
                        Trhové dni, predajný čas, poplatky

Ambulantný predaj:
Pondelok, streda, piatok od 8,00 do 16,00. Vyhlásenie miestnym rozhlasom o predaji výrobkov a poskytovaní služieb na trhových miestach je v pondelok a v stredu o 8,30 a 13,30 hod. a v piatok o 8,30.
V zasadačke Obecného úradu je ambulantný predaj povolený v dňoch v pondelok a v stredu od 8,00 do 16,00 hod.
Príležitostné trhy:
Pondelok až nedeľa,  čas podľa toho, ako bolo oznámené  v povolení konania akcie.
Poplatky:
      Predávajúci zaplatí poplatok za vyhlásenie miestnym rozhlasom, ktorý je 1,66€      
      za jedno vyhlásenie.
      V prípade predaja na povolených verejných priestranstvách je poplatok za  	miesto na predaj nasledovný:
      Pri predaji  povoleného tovaru podľa § 3a odst. 1 až 6 tohto VZN  je poplatok 	2,00 € na hodinu.
      Pri predaji povoleného tovaru podľa § 3a ods.7 a 8 a pri poskytovaní služieb     
      podľa § 3b tohto VZN je poplatok 3,50 € na hodinu.
      Pri predaji tovaru a poskytovaní služieb v zasadačke Obecného úradu je 	poplatok za prenájom jednotný a to 7,00 € na hodinu.

					  § 6
                    Povinnosti predávajúcich na trhovom mieste

1. Predávajúci je na trhovom mieste povinný:

a. Zabezpečiť si na vlastné náklady predajné miesto v priestore konania trhu podľa pokynov zodpovedného pracovníka Obce Nové Sady.
b. Predajné miesto musí byť viditeľne označené – menom a adresou FO alebo PO, zodpovednej za predaj tovaru pre prípad uplatnenia reklamácie
c. Predávané výrobky a poskytované služby musia byť označené cenou.
d. Dodržiavať trhový poriadok Obce Nové Sady
e. Každý predávajúci je osobne zodpovedný za čistotu, poriadok a bezpečnosť chodu svojej prevádzky, ale aj za ním zavinené škody na verejnom priestranstve. Likvidáciu odpadu vzniknutého pri predaji tovaru si predávajúci zabezpečí na svoje náklady.
f. Používať elektronickú registračný pokladnicu podľa osobitných predpisov.
g. Potravinárske výrobky musia byť zdravotne nezávadné a ich uskladnenie musí byť v súlade s hygienickými predpismi. Za kvalitu predávaných výrobkov zodpovedá predávajúci.
h. Predávajúci sú povinní používať ciachované váhy, miery a závažia a dodržiavať zásady zákona o ochrane spotrebiteľa.
i. Predávajúci musí rešpektovať začiatok a koniec trhového dňa a riadiť sa pokynmi správcu  trhoviska. 
					§ 7
                                 Orgány dozoru a sankcie
Dozor nad dodržiavaním tohto zákona vykonávajú orgány dozoru, ktorými sú:
1. Slovenská obchodná inšpekcia
2. Orgány úradnej kontroly potravín, ak ide o predaj potravín
3. Obec
Priestupky a ukladanie pokút orgánmi dozoru sú upravené v §12 a § 13 zákona č. 178/1998 Z.z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní v znení neskorších predpisov.




			Spoločné a záverečné ustanovenia

1. Práva a povinnosti neupravené v tomto VZN sa riadia ostatnými všeobecne záväznými právnymi predpismi a nariadeniami.
2. Toto VZN Obce Nové Sady  - Trhový poriadok bolo schválené na zasadnutí obecného  zastupiteľstva v Nových Sadoch dňa 21.9.2015 3/5 väčšinou prítomných poslancov  a nadobúda účinnosť dňa 1.11.2015.
3. Nadobudnutím účinnosti tohto VZN stráca účinnosť VZN č. 3/2000 zo dňa 13.12.1999 v znení ďalších dodatkov.



									Starostka obce
									Silvia H a l v o n í k o v á




VZN vyvesené: 22.9.2015 
